Gedig: Eerste worpArgieffoto (Foto: Vincent van Oosten/Pixabay) TT Cloete (1924 – 2015) ons het nie ou katedrale en kastele nie, geen breë riviere bevaarbaar vir groot skepe nie. die min wolke wat ons het, is yl versprei, ons het nie groot metropole nie. ons is sonder groot donkergroen woude, dun is ons geskiedenis met min groot name soos beethoven of dante of rembrandt of bramante ons het min onwerklike sagte drome maar ons het uitgestrekte woestyne en krom grys bome wat houtbeen vasskop in die droë sand en koets teen die son ons het baie droë lope en oerrivierbeddings met ou inheemse name soos gourits en storievertelname soos skrij of kameelsleep en lijersdraai en baie reste naby aan die eerste worp by wêreldseinde in die suisende stil nag hoor jy die jakkalse se fossielskreeu iewers tussen angstjank en primitiewe spotlag